《交阮嗣宗一首》
宋代·舒岳祥

贫莫客千里，富莫不出门。
迫隘多陵辱，飘摇困风尘。
所以丈夫志，奋翼凌清氛。
一举蹴四海，载举登昆仑。
玉皇顾我笑，众嫭粲以繁。
引酒酌北斗，银河为飞翻。
天姿固如是，龌龊何足云。
鄙哉贫贱者，矫首望余芬。
鹏鷃各有分，榆枋保终年。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。